Фьодор Тютчев
Морският кон

Превод от руски: Петър Велчев, 2008

chitanka.info

Морският кон[0]

О, буен кон, о, морски кон,

развял зелена грива,

ту дръзко-скачащ вихрогон,

ту кротка твар игрива!

От божията буря ти

научи как се скита,

как се преде, как се лети

на воля, до насита!

Обичам те, когато див,

цял в пара, в бяла пяна,

могъщ, стремглав и горделив,

и с грива разпиляна —

насочваш мигом своя бяг,

зацвилил бясно, блъсваш

с копита екналия бряг

и в пръски се разпръсваш!…

1830

[0] Образът на морската вълна, сравнявана с буен кон, очевидно е създаден не без влиянието на аналогичен образ от поемата на Джордж Байрон „Странстванията на Чайлд Харолд“ (1812–1818), песен III, строфа 2. Ще приведа съответния цитат, в превод на Д. Статков:

В морето плувам пак и свежест пия!

Извива гръб вълната — морски кон,

познал ездача свой; привет, стихийо!

Жребецо бърз, под бурен небосклон

носи ме — нека вятърът със стон

да гъне мачти, да шуми в платната…

↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.